Compareixença d'Elpidio Silva, advocat, davant la Comissió d'Investigació sobre l'Operació Catalunya
Channel: L’estat de la qüestió
Date: 2017-05-31

Comissió d'Investigació sobre l'Operació Catalunya. 30/05/2017 - sessió ordinària

Elpidio Silva: “La forma política de l’Estat espanyol és un règim, no una democràcia”
L’exjutge i advocat intervé com a expert a la comissió de l’Operació Catalunya al Parlament, i avisa que “la policia política pot conduir a un règim encara més autoritari”

El Parlament de Catalunya celebra una nova sessió de la comissió d’investigació sobre l’Operació Catalunya, que mira d’escatir el funcionament de les clavegueres de l’Estat espanyol contra l’independentisme i els polítics sobiranistes. L’ex-jutge i advocat Elpidio Silva –inhabilitat pel Tribunal Superior de Justícia de Madrid per un delicte de prevaricació per haver vulnerat les garanties constitucionals per indeguda privació de llibertat de Miguel Blesa i Gerardo Díaz Ferran- ha carregat durament contra “la policia política” de l’Estat. Convidat com a expert, Elpidio Silva ha volgut contextualitzar l’actuació de l’Estat en aquesta operació, remarcant que, al seu entendre,“la forma política de l’Estat espanyol és un règim, no pas una democràcia”, perquè “durant la transició no es van teixir els elements fonamentals d’un sistema democràtic, que no pot existir sense garanties de drets fonamentals i una efectiva separació de poders”. Dues circumstàncies que a parer de l’exjutge, no concorren en el cas d’Espanya", ha reblat.

Elpidio Silva ha continuat referint-se al farcàs de la transició assenyalant que “no es va determinar un poder constituent, sinó una Constitució a l’estil ‘o lo tomas o lo dejas’, de manera que aquests partits que tenim no ens representen, només representen als que els han posat a les llistes”, ha reblat. Sobre les actuacions emmarcades en l’Operació Catalunya, l’exjutge ha avisat que “si la policia treballa al marge del poder judicial, com ha succeït en el cas que ens ocupa, establim un poder judicial al marge, i això a Espanya ja sabem perfectament quin perill té, que és un retorn a règims encara més autoritaris”, ha dit Silva, que s’ha referit a l’herència franquista de l’Estat en diverses ocasions de la seva compareixença.

L’exjutge ha insistit que a l’Estat s’estan produint “investigacions il·legals i dirigides a una persona o persones, sense que es posi en coneixement del poder judicial. Si arribem a un punt en què la policia investiga de forma secreta, estem fora de l’Estat de dret, i aquesta fuga determina un règim autoritari, perquè una policia al marge de la justícia és una policia de naturalesa totalitària”, ha sentenciat. Per a Elpidio Silva, “l’Operació Catalunya és un atemptat a l’Estat de dret, un Estat que es volca en atacs personals i espionatge polític, un atac que afecta Catalunya, els catalans i els polítics, perquè qualsevol dels que estem aquí o de la nostra família poden ser objecte d’investigació policial sense més”.

Gemma Aguilera (Parlament) 30/05/2017

Video Parlament




Canal sense ànim de lucre de difusió d'actes públics a municipis de Catalunya. Nonprofit channel of public acts in the municipalities of Catalunya.
AVÍS LEGAL
La utilització d’aquest material medi-àtic està protegida per la Clàusula d'Ús Just, continguda en l'acta dels Drets de Reproducció i Còpia de 1976, la qual permet la re-difusió de materials protegits per drets de reproducció quan són utilitzats amb propòsit educatiu, d’anàlisi o de crítica i comentari.